EuroBench/eurobench-wiki-sk-topics huggingface dataset:
Téma: Filmy
Belmondo podľa Belmonda (franc. Belmondo par Belmondo) je francúzsky dokumentárny film z roku 2015, ktorý režírovala Régis Mardon. Snímka zobrazuje život Jeana-Paula Belmonda, ktorý v dokumente aj priamo hrá. Dej je založený na originálnom námete Paula Belmonda a produkciu zabezpečili Annabel Productions a Cyril Viguier Productions. Film bol do kín uvedený 3. januára 2016. Belmondova biografia, ktorú sám koncipoval ako posledný film, má podobu road movie, v ktorom ho jeho syn Paul Belmondo vezie po ceste jeho kariéry v kabriolete Mustang z Ria do Cinecittà. V diele sa objaví aj viacero hercov a filmárov z Belmondových čias, vrátane: Alaina Delona, Jeana Rocheforta, Jean Beckera či Claude Leloucha.
Téma: Spisovatelia
Wolfgang Hohlbein (* 15. august 1953, Weimar, Nemecko) je nemecký spisovateľ žánru sci-fi, horor a fantasy. Patrí medzi najčítanejších súčasných nemeckých spisovateľov. Je autorom viac ako 200 kníh, z ktorých značná časť bola preložená do rôznych jazykov. K jeho najznámejším dielam patrí trilógia Die Chroniken der Elfen (Kroniky Elfov).
Téma: Futbal
Dušan Perniš (* 28. november 1984, Nitra) je slovenský futbalový brankár. V lete 2009 sa dohodol na zmluve s klubom Dundee United, k úplnému prestupu od leta 2009 však neprišlo, Perniš sa stal hráčom Dundee od januára 2010. Od leta 2012 hráč poľského klubu Pogoń Szczecin.
Téma: Spisovatelia
Karel Čapek (* 9. január 1890, Malé Svatoňovice – † 25. december 1938, Praha) bol český prozaik, dramatik, novinár, filmový scenárista, libretista, básnik a prekladateľ, literárny, divadelný a výtvarný kritik, estetik a filozof; brat Josefa Čapka.
Téma: Rieky
Hronská ulica je ulica v Banskej Bystrici v časti Šalková. Spája sa s ulicami Ponická a Šalkovská cesta. Ulica nesie meno po neďaleko tečúcej rieke Hron.
Téma: Futbal
Craig Bellamy (* 13. júl 1979, Cardiff, Wales, Spojené kráľovstvo) je waleský futbalový reprezentant, ktorý momentálne hráva za premierleagový klub Cardiff City F.C..
Téma: Rieky
Gauja (estón. Koiva jõgi, nem. Livländische Aa, lot. Gauja) je jedna z najdlhších riek Lotyšska, s dĺžkou 452 km a povodím 8 900 km². Gauja je jediná z veľkých lotyšských riek, ktoré pramenia aj ústia v Lotyšsku. Pramení v pahorkatine juhovýchodne od mesta Cēsis. Najprv tečie východným a severným smerom, kde tvorí hranicu s Estónskom na dĺžke približne 20 km. Južne od Valgy a Valky v Estónsku, sa stáča na západ smerom k Valmiere a pokračuje juhozápadným smerom cez Cēsis a Siguldu. Gauja sa vlieva do Baltského mora severovýchodne od Rigy do Rižského zálivu. V Lotyšsku narodený objaviteľ Aleksandrs Laime dal názov Gauja rieke, ktorá napája Angelov vodopád vo Venezuele.
Téma: Spisovatelia
Svatopluk Čech (* 21. február 1846, Ostředek – † 23. február 1908, Praha-Holešovice) bol český básnik, prozaik, novinár a cestovateľ, ktorý sa preslávil fantastickými príbehmi pána Broučka.
Téma: Vrchy
Tepi je s výškou 2 728 m najvyšší etiópsky vulkán. Jej vrchol je pokrytý niekoľkými troskovými kužeľmi a krátermi. Severne od hlavného masívu sopky ležia tri satelitné vulkanické centrá, zoradené v línii východ-západ. Tepi sa nachádza sa bokom, asi 300 km západne od hlavnej sopečnej reťaze, sústredenej pozdĺž etiópskeho riftového systému. Je tvorený prevažne bazaltovými horninami a napriek tomu, že sa nachádza v tropickej oblasti, nie sú na vulkanickej stavbe badať stopy masívnejšieho zvetrania, čo poukazuje na jeho mladý pôvod. Tieto domnienky potvrdzuje aj výskyt horúcich prameňov v okolí sopky.
Téma: Politici
Elżbieta Zawacká (poľ. Elżbieta Zawacka; * 19. marec 1909, Toruň – † 10. január 2009), známa aj pod prezývkou Zo, počas 2. svetovej vojny aktívna v poľskom podzemnom štáte, bola poľská univerzitná profesorka, inštruktorka skautingu, agentka SOE a bojovníčka za slobodu počas druhej svetovej vojny. Prezident Lech Kaczyński ju 3. mája 2006 povýšil na brigádnu generálku poľskej armády (druhá žena v histórii poľskej armády v tejto hodnosti). Niekedy ju nazývali "jedinou ženou v radoch cichociemni", prešla výcvikom špeciálnych operácií. Slúžila ako kuriérka Armie Krajowej (nosila listy a iné dokumenty z nacistami okupovaného Poľska poľskej exilovej vláde v Londýne a späť). Jej pravidelná trasa viedla z Varšavy cez Berlín a Švédsko do Londýna. Bola tiež zodpovedná za organizovanie trás pre ostatných kuriérov AK. Bola nositeľkou Rádu bieleho orla.
Téma: Futbal
Branislav Ivanović (* 22. február 1984) je srbský futbalista, ktorý hrával v srbskej, ruskej a anglickej najvyššej lige. Je verzatilným hráčom, ktorý hráva na okraji, v strede obrannej formácie alebo na poste defenzívneho záložníka. Bol reprezentantom Srbska do 21 rokov ako aj seniorov. Do Chelsea prestúpil z ruského klubu FC Lokomotiv Moskva, v ktorého drese získal ruský pohár.
Téma: Vtáky
Ľabtuška lúčna alebo ľaptuška lúčna (Anthus pratensis) je druh spevavca z čeľade trasochvostovité (Motacillidae). Obýva juhozápadnú Palearktídu. Hniezdi najmä na severe Slovenska na otvorených trávnatých plochách nad 600 m n. m., ako hniezdič bola dokázaná v 10,70 % mapovacích kvadrátov. Podľa Medzinárodnej únie na ochranu prírody a prírodných zdrojov ľabtuška lúčna patrí medzi najmenej ohrozené druhy, trend celkovej populácie je klesajúci. Celková globálna populácia sa rozprestiera takmer celá v Európe, pričom 80% z nej sa nachádza v piatich krajinách. Z týchto päť krajín je len v Rusku od roku 2007 výrazne klesajúca, pričom súčasne dochádza k rozširovaniu jej územia na východ od Uralu smerom do západnej Sibíry. Ruská populácia tvorí 10% celkovej. Nórske hniezdiská tvoria až 30% populácie a trend je stabilný, Spojené kráľovstvo (19% populácie) zaznamenalo mierny pokles, Island (12%) fluktujúci až stabilný trend a Švédsko (9%) mierny nárast. Podľa výskumov z 21 krajín od roku 1980 populácia mierne klesala, trend publikovaný v roku 2015 bol výrazne klesajúci - rýchlosťou 30% za tri generácie (11.4 roka) a za posledné desaťročie sa tento pokles spomalil na 5 – 10%. Podľa výsledkov paneurópskeho sčítania bežných druhov vtákov mal trend ľabtušky lúčnej v Európe za roky 1980 – 2019 mierny pokles.
Téma: Filmy
Barbara je francúzsky životopisný film, ktorý mal premiéru v septembri 2017. Film režiséra Mathieu Amalrica, ktorý hrá aj jednu z hlavných rolí sa zameriava na biografiu francúzskej speváčky Barbary. Hlavnú úlohu vo filme stvárnila Jeanne Balibar, ktorej výkon bol nominovaný na cenu César. Snímka je ôsmym filmom režiséra Amalrica a vyniesla mu cenu za poetický film roku na Festivale de Cannes.
Téma: Vrchy
Vinson Massif je s výškou 4 897 m n. m. (v r. 2004) najvyšším vrchom Antarktídy. Nachádza sa v pohorí Sentinel Range a teploty na tejto hore sa pohybujú od mínus 40 do mínus 50 stupňov. Je približne 21 kilometrov dlhý a 13 kilometrov široký. Pomenovaný je podľa amerického kongresmana za štát Georgia, Carla Vinsona, ktorý významne podporoval prieskum Antarktídy. Táto hora sa dá aj zlyžovať.
Téma: Rieky
Deggendorf je mesto v nemeckej spolkovej krajine Bavorsko, okresné mesto rovnomenného okresu. Prvá zmienka o meste je z roku 1002. Leží na križovatke diaľnic A3 a A92 s pokračovaním ako cesta 11. Nachádza sa tu prístav na rieke Dunaj.
Téma: Spisovatelia
Isaac Bashevis Singer (* 21. november 1902, Leoncin, Všeruská ríša – † 24. júl 1991, Miami, Florida, USA) bol americký prozaik poľského pôvodu píšuci takmer výhradne v jazyku jidiš. Svoje diela potom pre amerických čitateľov sám prekladal do angličtiny. Pochádzal z ortodoxnej rodiny, v jeho rodine boli z otcovej aj matkinej strany rabíni. Aj jeho starší brat Israel Joshua Singer, ktorý Isaaca ako prvý výrazne ovplyvnil v literárnej tvorbe a s ktorým si boli veľmi blízki, bol spisovateľ. V roku 1978 mu bola udelená Nobelova cena za literatúru.
Téma: Futbal
Emil Rilke (* 19. november 1983) je český futbalista, ktorý hráva na poste záložníka. V súčasnosti je hráčom MŠK Žilina, kam prišiel v júli 2008 z materského klubu FK Teplice. Reprezentoval Česko na MS hráčov do 20 rokov 2003, kde odohral všetky tri zápasy.
Téma: Medicína
Alopécia je nenákazlivá autoimunitná choroba spôsobujúca vypadávanie vlasov. Príčiny sú rôzne: dedičné, stres, nesprávne stravovanie. Rozpoznávame viacero druhov alopécií: Alopecia areata - označuje vypadávanie vlasov v zhlukoch na ľubovolnom mieste na tele Alopecia totalis - úplná strata vlasov na skalpe Alopecia universalis - úplná strata vlasov a ochlpenia na tele Alopecia barbae - strata tvárového ochlpenia u mužov hlavne v oblasti brady Alopecia mucinosa Androgénna alopécia - tiež známa ako mužská plešina. Ztenčovanie vlasov až do štádia takmer úplnej priesvitnosti. Je považovaná za dedičnú. Trakčná alopécia - je dôsledkom fyzickej námahy vlasov, napríklad môže byť spôsobená dlhodobým nosením čiapky, ktorá šúcha o časť hlavy, alebo sa často vyskytuje u žien ako dôsledok pre vlasy namáhavého účesu Anagénne effluvium - vypadávanie vlasov spôsobené chemikáliami podobnými tým, ktoré sa používajú pri liečení rakoviny. Takisto ho môžu spôsobovať omnoho rozšírenejšie lieky. Vlasy obyčajne opäť narastú po ukončení ich podávania. Jazvová alopécia - forma alopécie, ktorá zanechá zjazvenú kožu na mieste vypadávania vlasov.